**Škodljivci na vrtu – kako se jih ubranimo na ekološki način**

Na vsakem vrtu se skozi celo sezono poleg različnih bolezni (npr. plesni) pojavljajo tudi različni živalski škodljivci. Ker smo se zavezali k ekološkemu načinu vrtnarjenja, jih moramo seveda tudi odpravljati na ekološki način in se ne posluževati kupljenih pesticidov. Oglejmo si nekaj načinov za pomoč v primerih, ko nam naše vrtnine napadejo različni škodljivci.

Rastline, ki nas obvarujejo pred škodljivci:

|  |  |
| --- | --- |
| Vrtni ognjič, žametnice | Odganjajo gliste (nematode), sadimo poleg korenja in vrtnic |
| Zelena | Odganja kapusovega belina |
| Kapucinka | Odganja kapusovega belina, listne uši (sadimo poleg stročnic) |
| Hren | Zraven krompirja odganja koloradskega hrošča |
| Sivka, majaron | Odganjata listne uši in mravlje |
| Bazilika | Odganja listne uši,komarje in pršice |
| Klasasta meta | Jajčevce varuje pred koloradskim hroščem |
| Žajbelj, timijan, šetraj | Odganjajo kapusovega belina in polže |
| Kloščevec | Z vonjem korenin odganja voluharja, krte |
| Česen | Posajen med jagodami prepreči sivo plesen |
| Čebula | Posajena zraven korenja odganja korenjevo muho |
| Regrat | Odganja gliste |

Koristne žuželke:

|  |  |
| --- | --- |
| Pikapolonica | Hranijo se z rastlinskimi ušmi, kaparji, pršicami, jajčeci in ličinkami drugih žuželk |
| Strigalica | Čeprav pojejo tudi mehke dele zelenjave, so zelo koristne: hranijo se z rastlinskimi in krvavimi ušmi ter pršicami |
| Muha tenčičarica | Njene ličinke se hranijo z listnimi ušmi, kaparji in tripsi, odrasla muha z medeno roso (izločki listnih uši) |
| Muha trepetavka | Podobna osi, dober opraševalec, njihove ličinke pa uničujejo listne uši |
| Bogomolka | Zelo koristna v vrtu, hrani se z žuželkami (muhe, kobilice, listne uši, stenice) |
| Krti, žabe, kuščarji | Prehranjujejo se z žuželkami, polži, glistami |
| Jež | Prehranjuje se z žuželkami, polži, mladimi mišmi |
| Netopirji | Hranijo se z žuželkami |

**Še nekaj predlogov, kako se ubraniti polžev**

Letošnja mokra pomlad nam je prinesla obilico polžev, ki so prav opustošili naše vrtove. Ubranimo se jih lahko na več načinov, vendar noben ni popoln in trajen. Potrebno je veliko truda, vztrajnosti in iznajdljivosti, da jih vsaj malo »počistimo«. Naj naštejem nekaj predlogov iz literature, pa tudi iz prakse:

|  |  |  |
| --- | --- | --- |
| Pivo | Po vrtu zakopljite nekaj plastičnih kozarčkov tako, da centimeter roba gleda iz zemlje, v njih natočite pivo, ki polžem diši in se bodo tako ulovili v past | Pasti morate redno prazniti in pivo dolivati; s tem privabimo tudi polže od daleč, ki drugače ne bi zašli na naš vrt |
| Žagovina, pepel potresena okoli rastlin | Polže ovirata na poti do rastline, ker jih izsušita | Razmočeno ne deluje več, torej je neprimerno za daljša deževna obdobja |
| Kavna usedlina | Polže ubije | Redno obnavljamo  |
| Zastirka iz trav ali narezane slame (npr. zastirka iz miskanta) | Ovira dostop polžem, dolgo zdrži | Če slama ni narezana, se zavlečejo podnjo! |
| Zdrobljene jajčne lupine | Potresemo okrog posameznih rastlin |  |
| Lesene deske na potkah med gredicami | Čez dan se polži skrijejo pod deske na hladno, pobiramo jih ročno |  |
| Surova ovčja volna | Uporabljena kot zastirka ali položena okrog posameznih rastlin | Dolgo zdrži in ni občutljiva na mokroto |
| Potresanje s soljo | Neprimerno, ker škodimo zemlji na vrtu! |  |
| Praprot, listi paradižnika | Kot zastirka z vonjem preusmerijo polže stran od vrtnin | Redno moramo obnavljati |

Zelo pomaga redno pobiranje polžev in redna košnja okrog vrtička, saj jim s tem preprečimo skrivanje v visoki travi; pot čez pokošeno »čistino« po soncu jim ni simpatična in njihovo število na vrtu se zmanjša.

**Marjana Kajzer Nagode**

mentorica na Učnem vrtu MOL

vrt@isaznanje.si